ਸਾਯੋਨੀ ਘੋਸ਼
ਸਾਯੋਨੀ ਘੋਸ਼ ਇੱਕ ਭਾਰਤੀ ਬੰਗਾਲੀ ਫ਼ਿਲਮ ਅਤੇ ਟੈਲੀਵਿਜ਼ਨ ਅਦਾਕਾਰਾ ਹੈ। ਉਹ ਇੱਕ ਗਾਇਕਾ ਅਤੇ ਸਿਆਸਤਦਾਨ ਵੀ ਹੈ। ਉਸ ਦੀ ਅਦਾਕਾਰੀ ਦੀ ਸ਼ੁਰੂਆਤ ਇੱਕ ਟੈਲੀਫ਼ਿਲਮ ਇੱਛੇ ਦਾਨਾ ਨਾਲ ਹੋਈ ਸੀ, ਅਤੇ ਵੱਡੇ ਪਰਦੇ ਉੱਤੇ ਉਸ ਦੀ ਪਹਿਲੀ ਪੇਸ਼ਕਾਰੀ ਫ਼ਿਲਮ ਨੋਟੋਬੋਰ ਨੋਟਆਉਟ ਵਿੱਚ ਇੱਕ ਛੋਟੀ ਭੂਮਿਕਾ ਨਾਲ ਸੀ। ਫਿਰ ਉਸ ਨੇ ਰਾਜ ਚੱਕਰਵਰਤੀ ਦੇ ਸ਼ੋਟਰੂ ਵਿੱਚ ਕੁਝ ਅਨੁਭਵੀ ਅਦਾਕਾਰਾਂ ਨਾਲ ਸਕ੍ਰੀਨ ਸਾਂਝੀ ਕੀਤੀ, ਅਤੇ ਬਾਅਦ ਵਿੱਚ ਰਾਜ ਚੱਕ੍ਰਵਰਤੀ ਦੇ ਰੋਜ਼ਾਨਾ ਸੀਰੀਅਲ ਪ੍ਰੋਲੋਏ ਐਸ਼ੇ ਵਿੱਚ ਇੱਕ ਲਾਪਰਵਾਹ ਪੱਤਰਕਾਰ ਦੀ ਭੂਮਿਕਾ ਨਿਭਾਈ। ਉਸ ਨੇ ਕਾਨਾਮਾਚੀ, ਅੰਤਰਾਲ, ਏਕਲਾ ਚੋਲੋ, ਮਾਰ ਸਹੋਰ, ਬਿਟਨੂਨ, ਮੇਅਰ ਬੀਏ, ਰਾਜਕਾਹਿਨੀ ਫ਼ਿਲਮਾਂ ਵਿੱਚ ਮੁੱਖ ਭੂਮਿਕਾਵਾਂ ਨਿਭਾਈਆਂ ਹਨ। ਉਹ ਜਨਵਰੀ 2021 ਵਿੱਚ ਹਿੰਦੂ ਭਾਵਨਾਵਾਂ ਨੂੰ ਠੇਸ ਪਹੁੰਚਾਉਣ ਲਈ ਤਥਾਗਤਾ ਰਾਏ ਦੁਆਰਾ ਉਸ ਦੇ ਵਿਰੁੱਧ ਐਫਆਈਆਰ ਦਰਜ ਕੀਤੇ ਜਾਣ ਤੋਂ ਬਾਅਦ ਰਾਜਨੀਤੀ ਵਿੱਚ ਸੁਰਖੀਆਂ ਵਿੱਚ ਆਈ ਸੀ।ਉਹ 24 ਫਰਵਰੀ 2021 ਨੂੰ ਆਲ ਇੰਡੀਆ ਤ੍ਰਿਣਮੂਲ ਕਾਂਗਰਸ ਵਿੱਚ ਸ਼ਾਮਲ ਹੋਈ। ਮਾਰਚ 2021 ਵਿੱਚ, ਉਸ ਨੂੰ 2021 ਪੱਛਮੀ ਬੰਗਾਲ ਵਿਧਾਨ ਸਭਾ ਚੋਣਾਂ ਵਿੱਚ ਆਸਨਸੋਲ ਦੱਖਣ ਹਲਕੇ ਲਈ ਆਲ ਇੰਡੀਆ ਤ੍ਰਿਣਮੂਲ ਕਾਂਗਰਸ ਦੀ ਉਮੀਦਵਾਰ ਐਲਾਨਿਆ ਗਿਆ ਸੀ। ਪਰ, ਉਹ ਭਾਜਪਾ ਦੇ ਉਮੀਦਵਾਰ ਅਗਨੀਮਿਤਰਾ ਪਾਲ ਤੋਂ ਹਾਰ ਗਈ ਸੀ। ਅਭਿਸ਼ੇਕ ਬੈਨਰਜੀ ਨੂੰ ਡਿਊਟੀ ਤੋਂ ਮੁਕਤ ਕੀਤੇ ਜਾਣ ਤੋਂ ਬਾਅਦ ਜੂਨ 2021 ਵਿੱਚ ਉਸ ਨੂੰ "ਤ੍ਰਿਣਮੂਲ ਕਾਂਗਰਸ ਦੇ ਯੁਵਾ ਵਿੰਗ ਦੀ ਪ੍ਰਧਾਨ" ਨਿਯੁਕਤ ਕੀਤਾ ਗਿਆ ਸੀ। ਇਨਫੋਰਸਮੈਂਟ ਡਾਇਰੈਕਟੋਰੇਟ ਨੇ 2022 ਪੱਛਮੀ ਬੰਗਾਲ ਸਕੂਲ ਸੇਵਾ ਕਮਿਸ਼ਨ ਭਰਤੀ ਘੁਟਾਲੇ ਦੀ ਜਾਂਚ ਦੇ ਸਬੰਧ ਵਿੱਚ 30 ਜੂਨ 2023 ਨੂੰ ਉਸ ਤੋਂ 11 ਘੰਟਿਆਂ ਲਈ ਪੁੱਛਗਿੱਛ ਕੀਤੀ ਸੀ। 2024 ਦੀਆਂ ਭਾਰਤੀ ਆਮ ਚੋਣਾਂ ਵਿੱਚ, ਉਸ ਨੇ ਇੱਕ ਤ੍ਰਿਣਮੂਲ ਉਮੀਦਵਾਰ ਵਜੋਂ ਜਾਦਵਪੁਰ ਲੋਕ ਸਭਾ ਹਲਕੇ ਤੋਂ ਚੋਣ ਲਡ਼ੀ ਅਤੇ ਜਿੱਤ ਪ੍ਰਾਪਤ ਕੀਤੀ, ਜਿਸ ਵਿੱਚ ਢਾਈ ਲੱਖ ਤੋਂ ਵੱਧ ਵੋਟਾਂ ਸਨ।